
1. תקציב התמיכות במוצרים ציבוריים

היו"ר דניאל בנלולו:

	בוקר טוב, אנחנו דנים בסעיף 32, שזה תקציב התמיכות במוצרים ציבוריים.

אמיר לוי:

	תקציב התמיכות במוצרים ציבוריים מסתכם ב3.85 מיליארד שקל. 475 מזה לתמיכות בייצוא החקלאי, 740 מיליון שקל תמיכות במחירי מים, 2 מיליארד שקלים וחצי תמיכות בתחבורה ועוד 86 תמיכות עבור משק הדלק. בייצוא החקלאי יש תמיכה במוצרים ציבוריים בשוק המקומי, תמיכות בייצוא החקלאי, שזה בעיקר גידול מכירות על ידי ייצואנים, סיבסוד כל נושא פרמיית הביטוח של קרנות  טבע ונזקי טבע, סיבסוד הובלת גרעינים באוניות הנושאות דגל אמריקני והחזקת מלאי חירום. 

	בנושא המים יש שני נושאים עיקריים, האחד זה תמיכה בחברת מקורות בגין ההסכם שיש לממשלה עם חברת מקורות, והשני זה תמיכות לספקי מים פרטיים. 

אברהם (בייגה) שוחט:

	זה לא חלק מההחזר על ההלוואות של הפיתוח?

אמיר לוי:

	ההלוואות של הפיתוח זה בסעיף ג(3). זה למתקני טיהור שפכים.

אברהם (בייגה) שוחט:

	אני מדבר על פיתוח מקורות מים.

אמיר לוי:

	השאלה היא אם זה פיתוח שנעשה על ידי חברת מקורות, או פיתוח שנעשה על ידי גורמים אחרים כמו אגודות מים.

אברהם (בייגה) שוחט:

	חברת מקורות לא מגייסת הון לצורך ביצוע העבודות?

אמיר לוי:

	היא מגייסת, אבל עדיין יש הסכם עם הממשלה על כך שהיא תומכת בפער בין העלות לבין המחיר.

אברהם (בייגה) שוחט:

	מה קורה עם עלות ההון לפיתוחים שהם עושים? זה בתוך החשבון?

יעל ארנון:

	כל ההשקעות שלהן מוכרות. 

אמיר לוי:

	יש עלות הון שהיא בתוכו, ויש את הפחת שזאת גם הוצאה מוכרת וגם היא בתוכו. בדרך הזאת מממנים את פרוייקטי הפיתוח של חברת מקורות. 

אברהם (בייגה) שוחט:

	מה אם מחר בבוקר יחליטו שלא מפתחים מקורות מים נוספים? מה יהיה מחיר הסיבסוד? כמה סיבסוד ההון של הפיתוח נמצא בעסק הזה?

אמיר לוי:

	לא צריך להפריד בשביל להגיד מה המרכיב, זה נכלל בעלות המוכרת. השאלה שלך היא לגבי מרכיב הסיבסוד בתעריף מקורות.

אברהם (בייגה) שוחט:

	של התפעול.

אמיר לוי:

	השאלה היא אם אתה לוקח את זה לעומת העלות הממוצעת, או לעומת העלות השולית. אם אתה בודק את זה אל מול העלות השולית, שבאה לידי ביטוי בהיטל ההפקה שחברת מקורות משלמת, אז יש לך 700 מיליון שקל. 

אברהם (בייגה) שוחט:

	מה ההוצאה של החברה לתפעול ולהשקעות בשנה?

אמיר לוי:

	התקציב שלה זה 2 מיליארד שקל. 

יעל ארנון:

	ההשקעות בשנה הן כ-600 מיליון. 

אברהם (בייגה) שוחט:

	כלומר שבערך שליש מההוצאה לא נקבע דרך המחירים, דרך התשלום עבור השירותים, אלא..

אמיר לוי:

	זה יותר, כי גם ההשקעות בסדר גודל של 600 מיליון שחברת מקורות עושה לא כולן מסובסדות.

אברהם (בייגה) שוחט:

	האם כשאתה אומר הוצאה של 2 מיליארד, זה כולל גיוסים שהם עושים?



אמיר לוי:

	הגיוסים זה חלק מהמקורות. אתה צריך להפריד בין השימושים ובין המקורות. 

אמיר לוי:

	החלק השלישי שיש בחוברת זה תמיכות בתחבורה.

אברהם (בייגה) שוחט:

	מה זה התמיכות בחקלאות?

אמיר לוי:

	מה שיש בתמיכות במוצרים ציבוריים זה בעיקר נושא ההדברה. תמיכות בשוק מקומי זה תמיכות שהמשרד נותן לשווקים שנקלעים לקשיים.

אברהם (בייגה) שוחט:

	למה זה לא בתקציב משרד החקלאות?

אמיר לוי:

	כל הסעיף הזה זה תמיכות במוצרים ציבוריים. מוצר ציבורי זה מוצר או סוג של פעילות שאם הממשלה לא תתערב בהם אז אף אחד לא יעשה אותם. 

יעקב ליצמן:

	אם כך אז בייגה צודק. אם זה סובסידיה כמו חלב..

אמיר לוי:

	זה לא תקציב של סובסידיה, אלא תקציב שהוא תמיכה במוצר מסויים שלא היה נעשה לולא הממשלה. מי שמנהל את שני הסעיפים האלה זה משרד החקלאות. זה מופיע כאן, כי זה תחת הגג של מוצרים ציבוריים.

רוחמה אברהם:

	עם נציבות המים.

אמיר לוי:

	נציבות המים זה התוכנית של 06. כל מה שקשור לחקלאות מנוהל על ידי משרד החקלאות.

סמדר אלחנני:

	אמיר, שיניתם את המיון.

אמיר לוי:

	נושא המים הוא תחת האחריות של נציבות המים. הנושא השלישי שיש בחוברת זה תמיכות בתחבורה. הדברים הגדולים שיש שם זה סובסידיה לתחבורה ציבורית – אוטובוסים ורכבות. נושא אחרון שיש בחוברת זה נושא משק הדלק, כשזה בעיקר מרכיב החזקת מלאי החירום של הדלקים. ההסכם עם מקורות וההסכם עם אגד והרכבת זה תקציב קשיח. אנחנו מתקצבים אותם על פי ההסכם. כל שנה אנחנו עושים את המודל מחדש. לגבי השאר, השינויים היחידים שחלו אלה קיצוצי הflat בין תקציב 2003 לתקציב 2004.

קונסטנטין בלוז:

	מדובר בתקציב של 86 מיליון שקל, שהוא תקציב מלאי החירום במשק הדלק. המדינה מחזיקה במלאי צבאי ובמלאי אזרחי. זה הסכום שנדרש לשנה לתחזוקת המלאי הזה. הסכום הוא טיפה פחות ממה שצריך, אבל עם העודפים שיעברו מהשנה הזאת לשנה הבאה נוכל לכסות את כל הבעיה התקציבית. המלאי הצבאי מוחזק אצל חברות הדלק הגדולות, ואילו המלאי האזרחי מוחזק בבתי זיקוק. 

אברהם (בייגה) שוחט:

	הסובסידיה לתחבורה ציבורית לא הופיעה בפרוייקט של המשרד הממשלתי?

אמיר לוי:

	זה תמיד היה פה.

אברהם (בייגה) שוחט:

	אני מבין שהשינוי הגדול הוא ברכבת. מה הסובסידיה היום ברכבת?

אופיר קרני:

	הסובסידיה התפעולית היא כ-100 עד 120 מיליון שקל בשנה, כשבמקביל מתוקצב כל נושא ההון בתקציב הפיתוח של משרד התחבורה. 

אברהם (בייגה) שוחט:

	תקציב הפיתוח מופיע בתקציב משרד התחבורה.

אופיר קרני:

	בעקבות הרפורמה שעשינו כל הנושא של הפיתוח השתנה. מה שמופיע פה זה רק הנושא של הסובסידיה העולמית והסובסידיה התפעולית לשנה הבאה.

אברהם (בייגה) שוחט:

	כמה סך כל ההכנסות?

אופיר קרני:

	כ-500 מיליון שקל. 

אברהם (בייגה) שוחט:

	מה הסיבסוד לתחבורה הציבורית?





אופיר קרני:

	"אגד", שמייצג את המפעיל הגדול ביותר ואת רוב השוק, מקבל סובסידיה ישירה של כחצי מיליארד שקל, ועוד סכום דומה כסובסידיה יעודית. ההשלמות לתעריף הנקוב ניתנו להנחות לאוכלוסיות שונות.

אברהם (בייגה) שוחט:

	על איזה מחזור?

אופיר קרני:

	מחזור של 2.5 מיליארד שקל. 

אלי אפללו:

	מה גובה הסיבסוד שנותנים לחברות הדלק הפרטיות? לי ידוע שחברות הדלק האלו משתמשות במלאי הזה בשבילן. למה אנחנו צריכים לשלם להן עבור האיחסון הזה? זה בעצם איחסון שהוא טוב גם להן. 

אמיר שביט:

	במהלך שנת 2000-2001 נעשתה רפורמה בכל נושא מלאי החירום. כל מלאי שהמדינה מחזיקה ומשלמת עבורו הוא מלאי סגור, ניתן להשתמש בו לצרכים אחרים רק כאשר מורה על כך מנהל מינהל הדלק במשרד התשתיות. הוא הסמכות היחידה שיכולה לפתוח את המלאי. 

אלי אפללו:

	הוא נפתח?

אמיר שביט:

	הוא נפתח בחצי השנה האחרונה. אנחנו עכשיו מרעננים אותו על ידי זה שאנחנו עוברים לסולר חדש יותר, שזה סולר עם 50 חלקיקי עופרת. רק בנקודה הזאת הוא נפתח. זה לפי בקשה שלנו. זה לא קשור לחברות הדלק ולשוק שלהן. הסיבה שסגרו את המלאי ב-2001 היא כיוון שהחברות פעם השתמשו ופעם לא השתמשו. היום זה לא ככה. 

אלי אפללו:

	כל כמה זמן אתם פותחים?


אמיר שביט:

	כל 5 שנים.

אלי אפללו:

	החברות הפרטיות לא משתמשות במלאי הזה?

אמיר שביט:

	יש תהליכים שעושים בהם רענון, אבל בדרך כלל זה באופן ישיר ומפורש של ראש מינהל הדלק. זה כמעט ולא קורה.

אלי אפללו:

	אני לא מבין מה זה כמעט. 

אמיר שביט:

	ב-5 השנים האחרונות לא רעננו את המלאי, חוץ מהתקופה שאמרתי.

היו"ר דניאל בנלולו:

	יש תקן שאומר מתי פותחים ומתי בודקים.

אמיר שביט:

	בתוך התקציב יש תקציב לבדיקות שעושה מכון הנפט, כדי לוודא שהדלק בסדר ותקין.

אלי אפללו:

	כמה כסף אנחנו משלמים לחברות הדלק הפרטיות לשמירת המלאי בתקציב הזה? איך מרעננים ומה האפשרויות של חברות הדלק להשתמש במלאי? 

אמיר שביט:

	אנחנו משלמים 70 מיליון שקל לחברות הדלק. זה מופיע תחת תוכנית 321002 כ-81 מיליון שקל. חלק מהסכום הולך לבתי הזיקוק להחזקת מלאי אזרחי. אני מפחית מ-81 מיליון את הסכום שעובר לבתי זיקוק ואני מקבל 70 מיליון שקל. 

אלי אפללו:

	על איזה חברות דלק מדובר?

אמיר שביט:

	החברות הגדולות, שזה דור, אלון, פז, דלק וסונול. 

אלי אפללו:

	הייתי רוצה לקבל את ההחלטה של הרענון, מתי קיבלו את ההוראות להחלפה. 

חגית אייזנמן:

	אני יכולה להסביר את האופן שבו מחזיקים היום את המלאי של החברות. זה נכון שבעבר היה איזה שהוא שימוש שחברות הדלק עשו במלאים. בשנת 1997 התחיל המהלך של סגירת כל המלאים במכלים סגורים.המכלים האלה נמצאים בחברות תשתית, הם לא נמצאים אצל חברות הדלק. לחברות הדלק אין את היכולת הפיזית לקחת את המלאי הזה בלי שחברת תשתית מאשרת להם את זה. 

היו"ר דניאל בנלולו:

	מי מבטיח לי היום שהם לא ישתמשו בזה?




חגית אייזנמן:

	זה סגור היום במכלים עם פלומבה בחברות תשתית. אחת לכמה שנים חייבים להחליף את המלאים. המימון שאנחנו נותנים לחברות הוא תמורת הוצאות. הן משלמות דמי אחסון לחברות התשתית ומקבלות החזר, והן משלמות ביטוח ולפי תעודות הביטוח הן מקבלות החזר.הן מקבלות בנוסף לזה ריבית על המימון של רכישת המלאי עצמו, כאשר על העניין הזה אנחנו נמצאים בבית משפט כי הן חושבות שאנחנו לא נותנים להן מספיק. יש הקפדה לא לתת מעבר למה שבאמת מגיע לחברות.

אלי אפללו:

	האם חברות קטנות יכולות להשתתף בעניין הזה?

חגית אייזנמן:

	היום משתתפות בזה 4 החברות הגדולות. נכון להיום לא הורנו לחברות הקטנות להחליף מלאים.

אלי אפללו:

	אני חושב שצריך לתת את זה לכולן, לא צריך להיות מונופול לחברות הגדולות בגלל הסכמים היסטוריים. אני חושב שצריך לעשות את זה פתוח לכולן, לא רק ל-4 חברות. 

דניאל מרום:

	בעבר היו פניות שלנו להצעות למכרזים. ניסינו שגם חברות קטנות ייכנסו לתחום הזה, אבל לא היתה היענות מצידן. אנחנו יודעים שיש קשיים אובייקטיביים, כמו הגודל והיכולת הפיננסית, מה גם שנדרש פה איזה תהליך של בידוק בטחוני שלחברה קטנה קשה לעמוד בזה. אותם מבדקים ביטחוניים רלוונטיים בעיקר לגבי הגדולות. 

אלי אפללו:

	כל חברת דלק צריכה לעבור את כל הבדיקות הביטחוניות. אסור שבגלל הטענה הזאת לא נפתח את השוק לחברות הקטנות. אני מבקש לשנות את הסעיף הזה.

אמיר שביט:

	משרד האוצר יחד עם משרד התשתיות מנסה לראות איך ממשיכים להחזיק את מלאי החירום, כדי לראות איך מתקדמים הלאה בכל הנושא של הרענונים.

היו"ר דניאל בנלולו:

	מה זו חברת דלק קטנה?

אלי אפללו:

	יש היום 5 או 6 חברות קטנות.

אמיר שביט:

	יש עשרות.



אלי אפללו:

	צריך לתת להם זכות שווה להתמודד על האפשרות הזאת, כי עכשיו יש מונופול.

דניאל מרום:

	אחזקת המלאי זה כיסוי עלות, אין שם שום מרכיב של רווח.

יעקב ליצמן:

	גז מסובסד?

חגית אייזנמן:

	לא.

אמיר שביט:

	ועדה קבעה מה המשק צריך לשעת חירום. היא קבעה את זה אחרי שהיא ראתה מה החברות מחזיקות מתוקף הצרכים התפעוליים שלהן. המדינה לא מסבסדת את הגז.

יעקב ליצמן:
	
	מה ההבדל?

אמיר שביט:

	ההבדל הוא שהחברות מחזיקות בעצמן את המלאי.

יעקב ליצמן:

	למה זה לא מסובסד? אם דלק מסובסד, למה שגז לא יהיה מסובסד? 

אמיר שביט:

	אנחנו משלמים מה שהמדינה מבקשת מהחברות להחזיק מעבר. הוועדה המכובדת שישבה קבעה שלא צריך גז מעבר למה שקיים בכל מקרה במשק. 

יעקב ליצמן:

	יש 4 וחצי מיליון שקל סבסוד לתעופה פנים ארצית בצפון. פעם היה גם בדרום. לפי דרישת חברת הכנסת רוחמה אברהם ועוד חברי כנסת החזירו את הסבסוד לחיילים ברכבת. למה זה לא מופיע בתקציב? אני מניח שגם ברכבת יש שמירה, על אף שלא שמעתי עליה. אם לא, אז צריך. האם הנושא הזה הוא חלק מההשתתפות בסבסוד, או שהוא חלק מהתקציב של החברות? 

יצחק הרצוג:

	מה קורה עם עלויות ביטוח בהובלה הימית? האם כל הנושא של הביטוחים במלאים נלקח בחשבון באיזו שהיא צורה? פה אתם נותנים 74 מיליון שקל להובלה של המספוא.מה קורה אם יש התייקרות בעלויות הביטוח? זה עליכם?



חיים אורון:

	התקציב הזה הוא אחד מסעיפי הבור של האוצר. במשך השנה הוא מהווה מקור שממנו אפשר להעביר למקומות אחרים. האם התקצוב שמופיע כאן הוא תקצוב שנשען על ניסיונות של השנים האחרונות? האם הביצוע שחסר השנה יושלם עד סוף השנה? 

	אני מעלה את נושא ייבוא הגז בחודשי החורף, כי הוא מהווה פה איזה צוואר בקבוק. האם בתוך כל המערכת הזאת של אחזקת מלאי חירום אין מקום לפתור את נושא מלאי הגז בחורף באופן שלא ייצור את הגירעון המלאכותי? בשתי ישיבות של ועדת המשנה ראיתי שיש איזו שהיא נוחות מסויימת של כל העוסקים בעניין. 

	פה מופיע בפעם הראשונה סבסוד של מיליארד שקל לרכבת. אני תוהה על טכניקת העבודה. מושחל פה באיזה סעיף מיליארד שקל נוסף. הרכבת קיבלה בשנה שעברה 65 מיליון, כשעכשיו היא מקבלת מיליארד 37. נכנס פה המנגנון של סבסוד ההקמה של הרכבת, לא סבסוד הנסיעה ברכבת. מנפחים כל הזמן את הסעיפים האלה. איזה היגיון יש להכניס את המימון של הרכבת כתמיכה במוצרי יסוד? זה מימון של השקעה נטו בתשתיות בסיסיות. למה זה צריך להופיע פה? גם ההשקעה בקניית אוטובוסים מופיעה פה. ההשקעה באוטובוסים יותר דומה, כי יכולים להגיד שזאת השתתפות בחברות לא של המדינה. התשתיות של הרכבת הן נכס לאומי. אני בעד הקמת הרכבת, רק ניפוח הסעיפים של תמיכה במוצרי יסוד ציבוריים שבהם יש גם סובסידיה אמיתית, גם תמיכות בכל מיני נושאים..

רוחמה אברהם:

	אני רואה שבשנת 2002 יש תמיכה בייצוא בסדר גודל של 32 מיליון שקל, כאשר בשנת 2003 ובשנת 2004 אנחנו יורדים תהומית. מה רוצים לעשות כאן? כמה שפחות לעזור לחקלאים שגם ככה מתמודדים באירופה עם בעיות של תוצרת ישראל? הרבה מאוד חקלאים יפשטו את הרגל בעניין הזה. 

	אני לא רואה בנושא של משק לשעת חירום מה היה בשנת 2002 ובשנת 2003. אין פה תמונה מלאה. אתם ממלאים איפה שנוח לכם. איפה שלא נוח לכם אתם מסתירים.  

סמדר אלחנני:

	הם עשו פה מיון חדש של סעיפים, ולכן צירפתי לכם את מה שקרה בפועל בשנת 2003 לעומת ההצעה שלהם לשנת 2004. ניתן לראות שהתמיכות בייצוא היו 20 מיליון. עומדים לרשות התקציב בשנת 2003 20 מיליון, כשהוציאו רק 46% מזה במשך 11 חודשים. העניין של משק לשעת חירום הופיע בסעיף 31 בשנה שעברה. הוא עבר עכשיו לסעיף 32. 

רוחמה אברהם:

	סמדר, את לא צריכה לעשות את הסדר של פקידי האוצר. הם צריכים להביא את זה כמו שצריך, על-מנת שנוכל..

סמדר אלחנני:

	אתם יכולים לתמוך בהצעתי שהתקציב יוגש..

רוחמה אברהם:

	לפני כשבועיים דנו בנושא של הסבסוד לחיילים בנסיעות ברכבת. היתה שם החלטה של ועדת הכלכלה, שעד שהסוגייה של ההסעות ברכבת לחיילים לא תיבחן מחדש, ישאו בהוצאות של הנסיעות של החיילים שלושת המשרדים. אני לא רואה איפה נכנסת הסובסידיה הזאת בשנת 2004. כבר מראש אתם מתכוונים לחסל אותה. 



אורית נוקד:

	מה עם הוזלת תעריפי הטיסה לתושבי אילת? אני רואה בעמוד 19 שמשרד האוצר והחקלאות גיבשו כללים לתמיכה בחקלאים שהכנסתם נפגעה עכב הקיצוץ. הייתי רוצה לדעת איזה כללים גובשו. הבינותי שהיתה הסכמה בין האוצר לחקלאים לגבי קיצוץ של 160 מיליון שקלים. לאחרונה האוצר הודיע שהוא מוריד 20 מיליון שקלים. רציתי לקבל הסברים.

אלי אפללו:

	יש פה תמיכה ברכישת אוטובוסים בתחבורה הציבורית. אני יודע שהרבה קווים יצאו למכרזים. שם זכו כל מיני חברות פרטיות. התמיכה ברכישת אוטובוסים ממשיכה להינתן ל"אגד". מה קרה עם החברות הפרטיות? גם להן יש יכולת להשתמש בסובסידיה שיש היום של 140 מיליון שקל. רציתי לדעת לאיזה חברות זה ניתן.

אברהם (בייגה) שוחט:

	מי מממן את ההפרש בקרן נזקי טבע?

יעקב ליצמן:

	אתם מפריטים הרבה מאוד קווים בתחבורה הציבורית. אני לא יודע כמה הפרטתם השנה, אבל עד כמה שידוע לי הפרטתם קווים גם השנה.

אופיר קרני:

	בין 5% ל-10% בשנה.

יעקב ליצמן:

	ברגע שאתם מפריטים הסבסוד צריך לרדת, כי הקווים החדשים הרבה יותר זולים מהקווים הישנים. אני לא רואה שהורדתם את הסיבסוד מ"אגד". 

יצחק הרצוג:

	אני מבין שיש הסדר עם "אגד" לאפשר את פתיחת השוק לתחרות ולסבסד רכישת אוטובוסים חדשים, שזה הולך למפעל "ארגז". על פי החלטת הוועדה הזאת בסיבוב הקודם של חוק ההסדרים, הסבסוד קוצץ בחצי והעמיד את המפעל בסכנה גדולה. אני מקווה שלפחות את זה ישמרו. אני לא רואה שהסבסוד הוא לטובת "אגד", אלא חלק מהסכם רב שנים. 

סמדר אלחנני:

	יבואני רכב צריכים להחזיק מלאי חלפים למשך מספר שנים. מלאי עסקי זה חלק מניהול עסקים תקין. יש תחומים שבהם המדינה מחייבת החזקת מלאי. אני מניחה שזה גם בתרופות. חייבים לעמוד בתקנים של רענון. אני לא מניחה שעד כדי כך הסנכרון הוא מדוייק כך שמגיעה האונייה מתי שנגמרים כל המלאים. מלאי עסקי הוא חלק מעלויות ניהול עסקים תקין. 

	נראה שיש קיצוץ בתמיכה בהובלה של הגרעינים. בשנה שעברה מחיר הדולר שנלקח בחשבון היה הרבה יותר גבוה ממה שהוא היה בפועל, לכן יש עודף בסעיף הזה. זה שהסכום יותר קטן השנה זאת לא ירידה. 

	במהלך השנה נוספו 2.2 מיליארד שקל הרשאה להתחייב במחירי המים. זה צריך להתבטא באיזה שהוא גידול בהרשאה להוציא במהלך השנה הבאה. במהלך השנה זה גדל מ-800 מיליון למיליארד, כשבשנה הבאה רושמים רק 740 מיליון. אני לא רואה איך זה מסתדר עם ההגדלה העצומה בהרשאה להתחייב במחיר המים.

	יש סובסידיה לתחבורה בגין הנחת המחיר שניתנת לאזרחים ותיקים. צריכים לבדוק עוד פעם את חוק אזרחים ותיקים. חלק מההנחה היא הנחה מסחרית, כי ברור ששווה לקואופרטיבים להקטין את המחיר. הם לא צריכים לקבל בשביל זה סובסידיה. 

אמיר שביט:

	חבר הכנסת אורון העלה את הנושא של ייבוא גז בחודשי החורף. אנחנו צריכים להפריד בין מלאי חירום לשעת חירום של המדינה ובין הפעילות השוטפת של המשק. התשלום שאנחנו משלמים עבור החזקת מלאי הדלק הוא עבור משק לשעת חירום. לפי זה נקבעה רמת המלאים שהמשק צריך. על זה אנחנו משלמים. אני לא חושב שזה נכון שנתערב תקציבית או בכל דרך שהיא בפעילות השוטפת של המשק בין חודשי חורף לקיץ. בעניין הזה מקיימת ועדת המשנה ישיבות. אני חושב שיש פה בעיה מלאכותית שקיימת בעקבות הפעילות בשוק של בתי זיקוק. אנחנו חושבים שזה נכון לפצל את בתי הזיקוק. אני חושב שברגע שנפצל אותם אנחנו נראה חלק מעודפי גז גפ"ם שיבואו לתוך השוק. גם כניסת הגז הטבעי בשנים הקרובות לתוך בתי הזיקוק תשחרר עודפי גפ"ם למשק. זה לא נכון לבוא ולחייב חברות פרטיות מפוצלות לספק ייבוא למשק. 

חיים אורון:

	גם היום הן מפוצלות.

אמיר שביט:

	אנחנו רוצים לראות את בתי הזיקוק כחברה עסקית שפועלת בפני עצמה, לא כחברה שמחייבים אותה לייבא.

חיים אורון:

	האם יש היום מונופול? תורה להם שאסור שבחורף..

חגית אייזנמן:

	יש רק מונופול בייצור.

אמיר שביט:

	אין לי בעיה שבתי הזיקוק ייבאו גז בחורף, רק הם דורשים להעלות את המחירים במשק.

חיים אורון:

	מה המסקנה? שהצרכנים ישלמו את המחיר.

אמיר שביט:

	בסיטואציה שבה אני מחייב את בתי זיקוק לייבא גז, אני צריך להעלות את המחיר היום בשוק.

חיים אורון:

	מה המצב היום? ש-3 חודשים בשנה משחקים בגז ומישהו משלם את המחיר. הם מונופול. תורה להם שלא ייחסר גז בארץ.

אמיר שביט:

	מול הייבוא הם לא מונופול. יש בעיות של תחזוקה של המתקן. 

חיים אורון:

	אני אלחם על כך שלא נאשר את התקנה. 

אמיר שביט:

	זה לא קשור לתקציב הזה. 

אופיר קרני:

	החלטנו לעשות שינוי טכני ולהעביר את האחריות על נושא סבסוד נסיעת החיילים בתחבורה הציבורית למשרד הביטחון. 

יעקב ליצמן:

	מה ההבדל?

אופיר קרני:

	כל הסבסוד של החיילים, בין אם זה ב"אגד" או ב"דן" עובר לתקציב משרד הביטחון. אני חושב שנכון שזה יהיה שם. עלה פה הנושא של טיסות פנים ארציות לאילת. הקו לאילת רובו ככולו משמש לפעילות נופש או עסקית. אנחנו לא רואים חשיבות לסבסד אותו.

אלי אפללו:

	ומה עם התושבים?

אופיר קרני:

	יש מרכיב קטן יחסית של תושבים שעושים שימוש בקו הזה. תעריפי הטיסה של התושבים בקו לאילת נמוכים מאוד ביחס לתעריף הרשמי וביחס לתעריף של הפעילויות האחרות.

	דיברו כאן על כך ש"אגד" עלולה לעשות שימוש לרעה בסובסידיה שהיא מקבלת עבור הפעלת מרבית התחבורה הציבורית בקווים הסדירים אל מול המפעילים החדשים שנכנסים עכשיו לענף. אנחנו חתמנו עם "אגד" ועם "דן" הסכם שעושה הפרדה בין הפעילות המסובסדת של "אגד" היום בתחבורה הציבורית לכל הפעילות החדשה שיוצאת למכרזים. במכרזים החדשים "אגד" היא במסגרת חברה בת נפרדת לחלוטין מכל הפעילויות הקודמות שלה.

אלי אפללו:

איך?

אופיר קרני:

"אגד" מפעילה עדיין קרוב ל-70% מהתחבורה הציבורית בארץ. לגבי הפעילות הזאת אנחנו ממשיכים איתה בהסכם שנוהג כבר 8 שנים. יש הסכם אחר, מה שנקרא "הסכם התחרות". ב"הסכם התחרות" "אגד" יכולה להתחרות בקווים עתידיים רק במסגרת חברות בת שאין להן סבסוד של "אגד" תחבורה ציבורית ותיקה. במכרז האחרון שהיה על הפעלת תחבורה ציבורית בבאר-שבע זכתה חברה אחרת, זאת למרות ש"אגד" התחרתה. היא אפילו לא הגיע למקום השני.

אלי אפללו:

"אגד" משתמשת בסבסוד שהיא מקבלת להסעות לבתי ספר, להסעות למפעלים. על זה זה היא מתחרה מול חברות פרטיות. אין בנושא הזה שוויון בין "אגד" לחברות המתחרות. אני חושב ש"אגד" בנושא הזה צריכה להעביר הכנסות למדינה מהנסיעות שהיא מבצעת. יש לה יתרון יחסי בקווים האלה מול חברות פרטיות. אני רוצה לשמוע מה המדינה מקבלת מזה.

אופיר קרני:

	גם בנושא של הסעות מיוחדות קיימת הפרדה. אומנם ההפרדה שם היא לא הפרדה משפטית כמו שקיימת בתחבורה הציבורית, אבל היא הפרדה טכנית שבה מפוקחים כל מחירי העברה בין "אגד" המסובסדת ובין "אגד" שמתחרה בשוק ההסעות הפרטיות. אנחנו משתדלים לוודא שבאמת אין העברת סובסידיה ממקום אחד למקום שני. אם יש תלונות ספציפיות לגבי האפשרות ש"אגד" עושה שימוש לרעה באותה סובסידיה, אני חושב שהן ייבדקו. לא נמצאה ראייה חד-משמעית לגבי העניין הזה. אנחנו יושבים היום גם עם "אגד" וגם עם "דן" במטרה לבחון את האפשרות להאריך את הסכמי הסובסידיה שלהן, שאמורים להסתיים בסוף שנת 2005. 

יעקב ליצמן:

	מה בוער? אולי עד אז תפריטו עוד כמה קווים. הסובסידיה בשנת 2005 תהיה פחותה מאשר היא היום, כי יהיו הרבה יותר קווים. 

אופיר קרני:

	אם אני אחשוב שהסובסידיה בשנת 2005 תהיה יותר נמוכה מאשר הסכם חדש, אז אני לא  אחתום איתם על הסכם חדש. אנחנו חושבים שאפשר היום להשיג הישגים גדולים יותר. אנחנו נתנה את ההסכם בזה שתהיה הפרדה כמו שקיימת בנושא התחרות גם בנושא ההפעלה של הסעות פרטיות. 

אברהם (בייגה) שוחט:

	על כמה ההסכם?

אופיר קרני:

	ההסכם הוא לכאורה בלתי מוגבל, אבל נתנו רשת בטחון של 25%. ברגע ש"אגד" מעבירה 25% מהפעילות המקורית שלה, היא רשאית לעצור את התהליך. זה בדיוק מתקשר להערה למה נכון לנו להאריך היום את ההסכם. 

אברהם (בייגה ) שוחט:

	צריך להבין שלפני שנחתמו ההסכמים היה מונופול מלא בתחבורה הציבורית. המונופול הזה יצר מצב שהשכר היה גבוה. הסבסוד עליו היה  כי הוא עבד במקומות לא רווחיים. הסובסידיה ניתנה על פי הקווים. ההסכם עלה למדינה כסף. היה הסכם תפעול שנחתם ב-1996. זה לא היה סיפור פשוט. טוב שהגיעו להסכם, פתחו לתחרות והורידו מחירים באותם קווים. אין ספק שהתחרות הזאת תביא עוד יותר להורדת מחירים. אתה לא יכול להדביק למתחרים החדשים את כללי המשחק של "אגד". מה אתה בא ואומר? שאם ל"אגד" יש סבסוד ברכישת אוטובוסים צריך שיהיה גם לחברות החדשות. אלה שהלכו לתחרות ידעו לאן הם נכנסים. הם נתנו את המחיר על בסיס זה שהם קונים את הרכב. אני מאוד מקווה שאחרי 75% יורידו גם ל-50%. 

מ"מ היו"ר אלי אפללו:

	אני לא מתכוון שאת הסבסוד יתנו לחדשים, אלא שיקטינו את הסבסוד ל"אגד". 

אברהם (בייגה) שוחט:

	אבל יש הסכמים.

אופיר קרני:

	ההסכם ייגמר בסוף 2005. 

מ"מ היו"ר אלי אפללו:

	אני מדבר על שימוש הסבסוד הזה אל מול חברות אחרות. לא ייתכן שבחברה אחת מקבלים סבסוד ובחברה אחרת לא מקבלים. אני חושב שצריך לפתור את זה.

יעל ארנון:

	אותם 20 מיליון שקל שחברת הכנסת אורית נוקד דיברה עליהם הם לא קיצוץ, אלא מנגנון של העברת התמיכות. העברת התמיכות מועברות בשתי מקדמות, כאשר בסוף יש התחשבנות סופית. המקדמה הראשונה ממש בתחילת השנה על פי דיווח ראשוני, והמקדמה השנייה בסביבות ספטמבר. יש בסופו של דבר איזה שהוא חישוב סופי על פי תחשיב של מס הכנסה על אובדן הכנסות. מה שקרה זה שהיו חקלאים שקיבלו תמיכה עודפת, מעבר למה שהגיע להם. הם נדרשו בתחשיב הסופי להחזיר כספים. אין קיצוץ בתקציב שהוקצב לתמיכות של 2001.

 ההרשאה מתוקצבת בגין חתימה על חוזים גם עם מתפילים פרטיים של מליחים וגם עם מתקני התפלה של מי ים. התקצוב בפועל הוא רק בקניית וברכישת המים. 

סמדר אלחנני:

	מתי צריך לתקצב הוצאה?

יעל ארנון:

	מתקן אחד כבר מתוקצב בהצעת התקציב ל2004. מתקנים נוספים יתוקצבו רק ב-2005. 

אמיר לוי:

	ברגע שהממשלה חותמת על חוזה עם יזם, בין אם זה התפלת מי ים ובין אם זה התפלת מים מליחים, צריך לחתום הרשאה על כל תקופת ההתקשרות.

סמדר אלחנני:

	זה 25 שנה. 

אמיר לוי:

	2 מיליארד שקל יצאו על פני 20 שנה. לוקח זמן להקים מתקן כזה. אני מניח שבתקציב 2005, בהנחה שהיזמים יבצעו את הפרוייקטים, זה יופיע.

סמדר אלחנני:

	איפה המנגנון שמבטיח שתהיה ההקצבה הזאת לאותו מתפיל מים?

אברהם (בייגה) שוחט:

	החוזה עם המפעיל. 

סמדר אלחנני:

	איפה זה נרשם?

אמיר לוי:

	זו הסיבה שחתמנו על הרשאה.

גלית אסף-שנהר:

	נושא הייצוא זה תוכנית שמדברת ספציפית על הסכמים שנחתמו ב1999, 2000, שזה תמיכה בייצואנים וחקלאים בגין ירידת שער המטבע. מה שקרה זה שאחד ההסכמים הסתיים והיו עודפים. זאת הסיבה שביצוע 2002 היה גבוה, ו2003 ו-2004 הם בדיוק בתוואי של ההסכם. 

	נושא של סבסוד הובלת גרעינים בדלק אמריקני. אנחנו מסבסדים את ההפרש בין הובלה בדגל אמריקני להובלה בדגל אחר שהוא יותר זול. כמובן שהכל נלקח בחשבון. אם מחירי הביטוח עלו גם בהובלה אלטרנטיבית, זה לא בהכרח משפיע על הסובסידיה. אנחנו עושים הערכה לשנה הבאה, כאשר אם יש התייקרות באחד הרכיבים אנחנו משאירים רזרבה להתייקרויות.

חיים אורון:

	מוטל קנס על הייצוא הישראלי החקלאי והלא חקלאי בגין הייצוא מהשטחים. הקנס מוטל על כל הייצואנים. 

גלית אסף-שנהר:	

	אתה מדבר על אירופה.

חיים אורון:

	יש כאן נושא שאתם מאוד לא אוהבים שקוראים לו סבסוד צולב. חקלאי מיטבתה מסבסד חקלאי מבקעת ירדן בגובה מס שמוטל עליו בגין העובדה שלא עושים הפרדה בין ייצוא מהשטחים לייצוא ישראלי. יש רשימות מדוייקות מי ייצא ומאיפה. לא יכול להיות שייצואנים משלמים קנס בגין קבוצה קטנה. תזכו אותם בקטע של המכס. 

אברהם (בייגה) שוחט:

	הסעיף של תמיכה בספקי מים הוא מזעזע.

אמיר לוי:

	מדובר בהסכם עם מקורות שתוקצב בכ-700 מיליון שקל. חברת מקורות לא עומדת כרגע בביצוע ההסכם. היא עוד לא החזירה את ההלוואות שהיא חייבת, לכן לא העברנו את התקציב. בהנחה שהיא תעביר את ההלוואות שהתחייבה בהסכם אנחנו נעביר את התקציב. כל עוד היא לא מעבירה את ההלוואות אנחנו לא מעבירים תקציב.

אברהם (בייגה) שוחט:
	
	אני יודע למה היא לא מעבירה את ההלוואות, כי היא לא מקבלת היתר לקחת הלוואות אחרות.

אמיר לוי:

	היא קיבלה היתר.

יעל ארנון:

	היא קיבלה היתר על 600 מיליון כבר לפני יותר מחצי שנה.

אברהם (בייגה) שוחט:

	כמה היא חייבת לממשלה?

אמיר לוי:

היא חייבת מעל 2 מיליארד. אנחנו מקווים לפתור את זה עד סוף השנה. הם לא ממלאים אחר ההסכם. 

גלית אסף-שנהר:

	בקרן לביטוח נזקי טבע אנחנו מקצצים לפי הקיצוץ הרוחבי שיש בכל המשרדים. אין קיצוץ נוסף.

אברהם (בייגה) שוחט:

	זה 30%.

גלית אסף-שנהר:

	כל משרדי הממשלה קוצצו ב-30%.

אברהם (בייגה) שוחט:

	מה זה אומר? יורדת הפרמייה? יורד סכום הביטוח?

גלית אסף-שנהר:

	או שהחקלאים יצטרכו לשלם אחוז גבוה יותר מהפרמיה שלהם, או שישנו להם את הרכב הביטוח. 

אופיר קרני:

	נושא ההרשאה להתחייב לחתימת ההסכמים עם הרכבת הוא נושא מורכב. קיימנו עליו דיון אחד, אנחנו רוצים לקיים עליו דיון נוסף עכשיו. אנחנו מעוניינים ומתחייבים לתת על כל שאלה תשובה. ההסכמים האלה עומדים תקופה די ארוכה וממתינים לאישור. הרכבת נמצאת היום במצב שהיא איננה יודעת לאן פניה מועדות. אנחנו מושכים את העניין באופן בלתי סביר. אני מבקש לקיים דיון ענייני ולקיים עליו הצבעה.

אברהם (בייגה) שוחט:

	צריך שיהיה פה ראש אגף תקציבים. הדבר הזה לא הולך ברגל. 

אופיר קרני:

	אני אענה קודם לשאלה של חבר הכנסת אורון לגבי מיקום תקציב הסובסידיות בסעיף 32. עם הרפורמה שביצענו גם היה שינוי בביצוע בכל שיטת התקצוב. הפכנו את הרכבת לחברה בע"מ. המדינה התחילה להשקיע בהון המניות ובהלוואות בעלים בחברה. במקביל, חתמנו עם החברה הסכם שדומה במאפיינים שלו להסכם מקורות. אם בעבר כל שיטת ההתקשרות עם הרכבת היתה במסגרת של השקעות תקציביות מתקציב הפיתוח של משרד התחבורה, כשאנחנו נדרשנו לסבסד רק את החלק התפעולי, היום אנחנו נדרשים לסבסד חלק גדול מההשקעות ההוניות. הגידול המאוד משמעותי בסעיף הסובסידיה לרכבת נובע כולו מאותה סובסידיה הונית. אם היתה חברת הרכבת מציגה הפסדים של מיליארד שקל כל שנה, אז או שהיא לא היתה יכולה להתקיים, או שמישהו היה צריך לשלם את מיליארד השקל, קרי הנוסעים. בחישוב גס יוצא שכל נסיעה היתה צריכה לעלות משהו כמו 120 שקל. כמובן שזה לא מחיר סביר. אנחנו קבענו לנו בתחילת הדרך שמחיר הנסיעה ברכבת לא רק שלא יעלה, אלא נשתדל שהוא ירד במקצת. לכן אנחנו נדרשים לכזאת רמה של סובסידיה. בהשקעות שאנחנו מתכננים זאת רמת הסובסידיה שנדרשת כדי שהחברה תוכל לפעול כחברה מאוזנת. 

יצחק כהן:

	כמה שנים התוכנית?

אופיר קרני:

	התוכנית היא בין 5 ל-6 שנים.כל התוכנית הזאת אמורה לממש את תמ"א 23, שזאת תוכנית ה מתאר של מסילות הברזל. 

יצחק כהן:

	מאיזה מקורות?

אופיר קרני:

	המטרה של התוכנית הזאת היא להקדים השקעות כך שמה שהיה אמור להתפרס על פני 15 שנה ייעשה ב-6 שנים. אנחנו חושבים שהתשואה מההשקעה הזאת למשק היא הרבה יותר גבוהה מאשר השקעות במקום אחר. 

אברהם (בייגה) שוחט:

	יש חשבון על התשואה למשק?

אופיר קרני:

	חשבון כולל אין לנו. בעניין הזה יכולים להיות מספר מודלים של בחינת התשואה למשק. במודלים המסורתיים יש לנו את הנתונים, אפשר להעביר אותם. אנחנו חושבים שהתשואה שנמדדת במודלים המסורתיים של פרוייקטים תחבורתיים לא לוקחת בחשבון הרבה אלמנטים שהיום אנחנו יודעים שלרכבת יש. 

אברהם (בייגה) שוחט:

	תוסיפו בהערות.

אופיר קרני:
	
	מקור ראשון לתוכנית הזאת הוא השקעה ממשלתית במניות חברת הרכבת של כ-11.1 מיליארד שקל. זאת ההשקעה ההונית ברכבת. ההשקעה הזאת גם גוזרת חלק מאותה סובסידיה הונית, כי היא מגלמת חלק מהתשואה על ההון על אותה השקעה הונית של הממשלה. רכיב נוסף הוא רכיב של השקעה או של הלוואת בעלים של הממשלה ברכבת. זה עומד על סכום של 2.4 מיליארד שקל. על ההלוואה הזאת המדינה תגבה מחברת הרכבת ריבית של 4%. אנחנו חושבים שהריבית הזאת היא ריבית סבירה. הרכיב הנוסף הוא זה שאנחנו שולחים את הרכבת לגייס משוק ההון את יתרת הכסף הנדרש להשלמת מרכיבי המימון לתוכנית, כשאנחנו מתחייבים להעמיד מול אותו גיוס החזר של ההלוואה. זה 6.5 מיליארד. 

אברהם (בייגה) שוחט:

	מה לגבי הסבסוד השוטף?



אופיר קרני:

	הסבסוד השוטף נמצא במקום אחר. זה סך המקורות שיאפשרו לרכבת תוך 6 שנים להשקיע 20 מיליארד שקל בביצוע התוכנית.

יצחק כהן:

	למה הלכת על סכום של 6 וחצי מיליארד שקל?

אופיר קרני:

	אנחנו חשבנו שנכון לבנות את מבנה ההון של חברת הרכבת כך שהוא ישקף השקעה גדולה יחסית בהון מניות של הממשלה לצד התחייבויות לא מעטות. יכול להיות שבהמשך, אם נראה שהחברה צומחת, נרצה להגדיל את ההתחייבויות שלה כלפי גורמים שלישיים. כרגע חשבנו ש6 וחצי מיליארד שקל זה סכום מספיק גדול. אגב, זה סכום שלא בטוח שהרכבת תצליח לגייס משוק ההון. 

חיים אורון:

	אני בעד המערכת הזאת. היא לא מוצגת למקבלי ההחלטות באופן שקוף. יש פה 3 מסלולי סבסוד: אחד בהשקעה, השני ברשת ביטחון על התשואות של הגיוס של ה-6 מיליארד, והשלישי בשוטף. אני מתאר לעצמי שמישהו עשה מתי שהוא עבודה לגבי הסכומים. הסכום של השוטף הוא מאוד קטן. הוא מופיע יחד עם הסבסוד של הקשישים בתחבורה הציבורית. פה  נקבע מודל. באופן תיאורטי אפשר מחר להחליט שעל פי אותו מודל משלימים את חוצה ישראל מקריית-גת עד אודים. בעוד שנה, שנתיים או בעוד שלוש שנים אף אחד לא ידע איפה נמצאים כל הדברים האלה. 

אופיר קרני:

	אנחנו עושים מה שאנחנו חושבים שסביר ונכון. במשך שנתיים דברים יכולים להשתנות.

חיים אורון:

	עד עכשיו לא הוצג בפני ועדת הכספים מסמך כולל שאומר שאתם מתכוונים להשקיע ככה וככה בהנחה שבשנה הראשונה יהיו כך וכך נוסעים, שעלות הכרטיסים תהיה כזאת וכזאת. זו רמת הסיכון שאנחנו לוקחים על עצמנו. אני בעד הרכבת, אין פה ויכוח עקרוני, רק למה זה מוצג לוועדת הכספים באופן כזה?

אופיר קרני:

	המקום האמיתי של הסובסידיה להשקעות ברכבת היא דווקא כן בסעיף 32,  כי אנחנו מסבסדים לציבור הרחב את עלות הכרטיס. אם הייתי צריך לגלם את כל ההשקעה ההונית הזאת, אז עלות הכרטיס היתה 120 שקל על קו ראשון-תל-אביב. איפה אני מביא לידי ביטוי את הסבסוד שלי? על ידי כך שהאדם נוסע בעלות של 15 שקל. 

חיים אורון:

	אתה מתחיל  תהליך בו השאלות הללו הן לכאורה פתוחות. היות והאוצר רוצה לדחוף את העניין של הרכבת, אז זה מופיע פה. אני מציע מתכונת דומה לקטע הדרומי של חוצה ישראל. האם הוא גם יופיע בתמיכות במוצרי יסוד?

אופיר קרני:

	הממשלה הנוכחית חושבת שהקטע הדרומי של חוצה ישראל הוא קטע חשוב. 

אברהם (בייגה) שוחט:

	מה לגבי התשואה הכלכלית? אני לא מדבר בגדול על התוכנית, אלא אני חושב שצריך לקבל פירוט על הקווים העיקריים – הכפלת המסילה לבאר שבע, רכבת העמק, הרכבת לכרמיאל. כל דבר הוא פרוייקט בפני עצמו. אני לא שולל את זכותה של המדינה להחליט החלטות שלפעמים הן אינן כלכליות, אבל אני עומד על כך שאנחנו כחברי כנסת נדע בדיוק מה נתנו התוצאות, במה מדובר. אני לא רוצה לספר סיפורים מה שמעתי באגף תקציבים לגבי הרכבת. מה הערכות שלכם לגבי מספר המשתמשים ברכבת?

אופיר קרני:

	60 מיליון.

אברהם (בייגה) שוחט:

	מה המחיר שתגבו? מה הנחת המחיר שלכם לגבי הקווים השונים? אני לא מעלה על דעתי שעשיתם עבודה כזאת כאשר כל העסק הזה איננו. תשימו אותו בפנינו על מרכיביו השונים. אנחנו מדברים על הוצאה בפועל של 11.1 מיליארד, 2.4 מיליארד ו6.5 מיליארד. זה נותן 20 מיליארד שקל שאיתם חברת הרכבת תבצע את ההשקעות שלה. 10.5 מיליארד באים לכסות את ה-6.5 מיליארד בפריסה של 15 שנים. 

נקודה בעייתית מאוד היא שיטת החישוב וההתחשבנות של העניין. בסיכומו של דבר, זה תקציב פיתוח לכל דבר. אתה נותן אשראי כאשר יש לך הכנסה. כשאתה נותן משכנתא זה מתן אשראי, כי זה שלוקח את המשכנתא משלם אותה אחרי זה. זה לא המקרה. אנחנו יודעים מראש שהחברה גרעונית, אנחנו יודעים מראש שיצטרכו לסבסד את הכרטיס. זה קלאסי לתקציב. אני חושב שהוועדה לא צריכה לתת לאוצר בנקודה הזאת להפוך את זה לאיזה מן תרגיל שלא יירשם בגירעון. רוצים להוריד 3 מיליארד שקל לשנה במקום מיליארד זה לגיטימי. אני רוצה שראש אגף תקציבים יהיה כאן, כי הוא התבטא על זה בעיתון. אני מציע לא לעשות תרגילים של רישומים פיקטיביים. זה תקציב פיתוח רגיל. צריך לרשום את זה כתקציב פיתוח.

היו"ר דניאל בנלולו:

	איך זה רשום היום?

אברהם (בייגה) שוחט:

	זה רשום כמתן אשראי. מתן אשראי זה בדרך כלל משכנתאות, כשבאמת יש מישהו שמשלם. במקרה הזה אין מי שישלם. במשכנתא, למשל, את החלק של הסבסוד רושמים כהוצאה. 

אופיר קרני:

	מי שמודד את שיטת הרישום ואת הגירעון זה לא האוצר. הלמ"ס עונה על כללים שמאפשרים לרשום השקעה הונית בחברה עסקית מתחת לקו. כמובן שצריך לעמוד בכל מיני קריטריונים. אנחנו חושבים שזה עומד בקריטריונים של הלמ"ס. גם הלמ"ס חושב שזה עומד בקריטריונים. אם הוועדה תרצה הסבר יותר מלומד מהלמ"ס היא תוכל לקבל אותו.

אלי אפללו:

	אני רציתי לשאול לגבי העדפת תוצרת הארץ. מה עשיתם לגבי המכרזים של רכבת ישראל? הייתי רוצה לקבל את החומר. 

אופיר קרני:

	חברת הרכבת היא חברה ממשלתית שפועלת לפי החוקים, שפועלת לפי כל הכללים שחלים על גופים ממשלתיים. בעניין הזה אין שום בעיה. החברה כפופה לכל החוקים הקיימים. הסוגייה היותר מורכבת עלתה בהקשר של הפרוייקטים של הרכבות הקלות. זה לא שייך לדיון הזה.  היה דיון ארוך ומורכב על זה בקבינט. הוחלט שמנכ"ל התמ"ס ירכז ועדה בראשותו, שתגדיר מה הם הקריטריונים לרכש גומלין שיוגדרו באותם פרוייקטים.

אלי אפללו:

	מה עשיתם במכרזים לגבי רכבת ישראל? האם ניתנה עדיפות לתעשייה המקומית? לא ראיתי התייחסות לכך. לא מדובר כאן בסכום קטן. ועדת כספים הולכת להעביר כאן  24 מיליארד שקל. אני צריך לראות את הנתונים בכתב. אנחנו לא חותמת גומי. 

אופיר קרני:

	אנחנו פה בשביל לתת את כל התשובות, את כל ההסברים ואת כל הניירות שצריך. אנחנו מבקשים לקבל את כל אותן שאלות שאתם מבקשים עליהן תשובות. אנחנו נביא אותן בצורה הכי מפורטת שיכולה להיות.

אלי אפללו:

	אני רוצה לראות את העדיפויות, לראות אם הגישו את המכרזים. הייתי רוצה לדעת מה נעשה בתוך המכרזים לטובת התעשייה המקומית. הייתי רוצה לראות את המכרזים האלה. הייתי רוצה לראות  את הפרופורציה בין ההשקעה שהיתה בפריפריה למקומות אחרים. לפי האינפורמציה שיש בידי, אתם נותנים העדפה, כשלפי דעתי היא לא מספקת. 

אופיר קרני:

	אין שום בעיה שנקיים כמה דיונים שנדרש עד שכל חברי הכנסת יבואו על סיפוקם מבחינת שאלת השאלות. חברת הרכבת עומדת כיום ועלולה לעצור את הפעילות שלה, כי ההסכם לא מאושר על ידי הוועדה ולא מוחתם על ידי מורשי החתימה מטעם המדינה. 

צ'רלי סלומון:

	כבר מחר אנחנו יכולים לבוא עם הצגת התוכנית של משרד התחבורה. תוכנית הפיתוח היא לא מהיום, זו תוכנית שאנחנו מגלגלים במשך שנתיים ויותר. התוכנית הוצגה יותר מאשר פעם אחת. אני אישית באתי והצגתי אותה במסגרת התוכנית של משרד התחבורה לשנים הבאות. רוב הקווים שמופיעים היום בהצעת התוכנית הם אותם קווים שהופיעו גם אז. במשך השנים הצלחנו להגדיל את היקף התקציב של הרכבת, שהיה בסדר גודל של 400 מיליון שקל בסוף שנות ה-90 להיקף בסדר גודל של 1.2, 1.3 בשנת 2002,2003. אותם פרוייקטים שקידמנו במסגרת התוכנית השוטפת מקודמים מתקציב המדינה. יש תוכנית עתידית שמופיעה פה, שטרם פורסמו מכרזים כי טרם סוכם הנושא של התכנון. מה שכן פורסם זה המכרז של הכנת התכנון של אותם פרוייקטים עתידיים. אנחנו נבוא ונציג כל פרוייקט ופרוייקט. 

היו"ר דניאל בנלולו:

	אנחנו מיצינו את הדיון להיום. אני מבקש שתבואו לדיון הבא עם כל החומר.













2. שינויים בתקציב

ערן אדן:

	פנייה 512 עוסקת בתוכניות לעידוד עסקים קטנים. אנחנו עושים העברה תקציבית מתוכניות מסויימות לתוכניות אחרות, בהתאם לבקשת המשרד. בהמשך לשיחות עם משרד התעשייה והמסחר, העמדנו מספר כלים לסיוע לעסקים, ביניהם גם כלים לקידום הייצור. העברה התקציבית הזאת נועדה לתקצב את הכלים שהעמדנו.

יוחנן לוי:

	ב-10 השנים האחרונות היתה לנו קרן לקידום הייצוא. התקציב שלה היה בין 130 ל-200 בשנה. השנה החליט האוצר לבטל אותה. 

	פרט לנושא הזה היתה תקנה מיוחדת לפעילות לעסקים קטנים, בהיקף שנתי של 16 מיליון שקל שירד ל-11 מיליון שקל. בפועל הכסף הזה לא הספיק וכל שנה משכנו מקרן השיווק כ-10 מיליון שקל על-מנת להשלים את הפעילות של העסקים הקטנים. השנה לא היה מאיפה למשוך את המשיכה, אז האוצר עשה סידור כך ש-11 מיליון של החונכות יישארו בתקנה, היתרה שנהגו למשוך מהקרן ניתנת כתקציב מיוחד של 10 מיליון שקל. פרט לזה אותו תקציב של 130 שממנו 10 נלקחו לחונכויות פוצל לסעיף אחד של 11 מיליון ועוד 11 מיליון. 

חיים אורון:

	מורידים לעסקים קטנים או מעלים לעסקים קטנים?

יוחנן לוי:

	לעסקים הקטנים מוסיפים כרגע 10 מיליון שקל. 

ערן אדן:

	זה נכון שכל ה-22 מיליון האלה נלקחים מתוכנית לעידוד עסקים קטנים, אבל הם מופנים להמשך עידוד עסקים קטנים בתוכניות אחרות. התמיכה עדיין ממשיכה להיעשות לעסקים הקטנים, אם כי בכלי אחר שהוא לא בתוכנית הזאת. 

חיים אורון:

	האם יש עודף תקציבים בעסקים קטנים, שאתם מעבירים משם כסף?

ערן אדן:

	ישנה תקנה אחת שזיהינו בה תת-ביצוע.

חיים אורון:

	האם בסיוע לעסקים קטנים בחודש נובמבר 2003 יש עודפים תקציביים?

ערן אדן:

	כן. 

היו"ר דניאל בנלולו:

	אנחנו לא נצביע על דבר שלא כתוב כפי שאתה מתאר. 

יוחנן לוי:

	כבר 7 חודשים 800 חונכים לא מקבלים כסף. חלקם מקללים את המשרד, לא משמיצים אותו. עסקים מתמוטטים. 

היו"ר דניאל בנלולו:

	איפה הייתם 7 חודשים? מדוע זה לא הגיע לפה עד היום?

אברהם (בייגה) שוחט:

	יש שני סעיפים שהם טוטאלית לא בעסקים הקטנים – 6 מיליון שקל ו13 מיליון שקל. ה-19 מיליון האלה באים מתוך העסקים הקטנים. 8.7, שזה חונכות בתוך עסקים קטנים, משלים ל-28 מיליון. לקחו 28 מיליון מעסקים קטנים, החזירו 8.7 לחונכות ואת ה-19 פיזרו בין הסעיפים האחרים שהם לא עסקים קטנים. משמעות העניין שעסקים קטנים ירדו ב-19 מיליון שקל.

ערן אדן:

	התיאור מדוייק, אבל התמיכה כתמיכה היא עדיין עבור התוכנית לעידוד עסקים קטנים.

היו"ר דניאל בנלולו:

	מספר פנייה לוועדה 542.

איתי יעקב:

	הפנייה נועדה לבצע שינויים פנימיים בתקציב מינהל הגימלאות,  ולהעביר 12 מיליון שקל לצורך תשלומי פיצויים לעובדי מדינה..

היו"ר דניאל בנלולו:

	מי בעד?

בעד – רוב
נגד – אין

פנייה 542 נתקבלה

	פנייה 543




עמית שפייזמן:

	הפנייה באה להפשיר את רזרבות השכר בתקציב המשטרה. 

בעד – רוב
נגד – אין

פנייה 543 נתקבלה


	פנייה 544

עמית שפייזמן:

	מדובר בביצוע התאמות בתקציב הפניות של משרד ראש הממשלה לקראת סוף השנה, ותקצוב של 520 אלפי שקל בהוצאה מותנית בהכנסה.

בעד – רוב
נגד – אין

פנייה 544 נתקבלה

	פנייה 545

עמית שפייזמן:

	מדובר בשינויים פנימיים בתקציב לשכת נשיא המדינה, וכן תקצוב הוצאה מותנית בהכנסה.

בעד – רוב
נגד – אין

פנייה 545 נתקבלה
	

	פנייה 547

גיא אבן:

	מדובר בשני שינויים בתקציב הפיתוח של משרד השיכון. השינוי הראשון הוא בתקצוב של 100 מיליון שקל בהרשאה להתחייב לטובת התקשרות ישירה עם מודדים. ההתקשרות עד כה נעשתה דרך מפ"י. עכשיו אנחנו מתחילים לעשות התקשרות ישירה באמצעות מכרז.

היו"ר דניאל בנלולו:

	לכמה שנים?

גיא אבן:

	ל-5 שנים.

אברהם (בייגה) שוחט:

	המקור היחידי שמצאתם זה אגודת פיתוח ביישובי המיעוטים?

גיא אבן:

	יש רזרבה בתוכנית לפיתוח תשתיות ביישובי מיעוטים של 10 מיליון שקל בהרשאה להתחייב. אנחנו לא מוציאים כסף מאחת התקנות הפעילות.

היו"ר דניאל בנלולו:

	מי בעד?

בעד – 4
נגד – 3

פנייה 547 נתקבלה

	פנייה 548

ערן אדן:

	הבקשה היא לגבי העברת 360 אלפי שקלים עבור יועצים בלשכת מנכ"ל משרד התמ"ת, בהתאם לבקשת המשרד.

בעד – רוב
נגד – אין

פנייה 548 נתקבלה


	פנייה 549

ערן אדן:

	בהתאם לקצב הבקשות לאישורים במרכז ההשקעות, ישנה בקשה להעביר מזומן בהרשאה מההטבות ביש"ע להטבות מס.


היו"ר דניאל בנלולו:

	מי בעד?


בעד – רוב
נגד – אין

פנייה 549 נתקבלה

	פנייה 550

ערן אדן:

	מינהל אזורי פיתוח גובה אגרת הטבות מיזמים לפיתוח אזורי תעשייה. בפועל הגבייה שלו עומדת על קרוב ל-30 מיליון שקל השנה. בתקציב עצמו רשום כהכנסה מיועדת קרוב ל-160 מיליון. הדבר הזה מקשה על משרד התעשייה. בנוסף, אנחנו מעבירים 9 מיליון שקלים לפיתוח מגרש באזור התעשייה ברמת חובב.


היו"ר דניאל בנלולו:

	מי בעד?

בעד – רוב
נגד – אין

פנייה 550 נתקבלה

	פנייה 551

נועה יוצר:

	התקציב מיועד לתגבור תקציב החיסכון במים של נציבות המים.

היו"ר דניאל בנלולו:

	מי בעד?


בעד – רוב
נגד – אין

פנייה 551 נתקבלה

	פנייה 552

נועה יוצר:

	אחד מהנושאים שמתוקצבים בפנייה הזאת זה הרשאה להתחייב ל-15 שנים לצורך חתימת הסכם עם יזמים שמתפילים מים מליחים ומוכרים אותם למדינה. 

אברהם (בייגה ) שוחט:

	איזה פרוייקטים?

נועה יוצר:

	מדובר בפרוייקט נוה ים ועוד פרוייקט בחוף הכרמל.

אברהם (בייגה) שוחט:

	מה המחיר לקוב?

נועה יוצר:

	מחיר קוב מים נע סביב 35 סנט.

אברהם (בייגה) שוחט:

	כמה מיליון קוב?

נועה יוצר:

	6 מיליון. 

אברהם (בייגה) שוחט:

	זה נכנס לקווי מקורות?

נועה יוצר:

	כן. 

היו"ר דניאל בנלולו:

	מי בעד?

בעד – רוב
נגד – אין

פנייה 552 נתקבלה

הישיבה ננעלה בשעה 13:00


















































 






























































